
บทคัดย่อ
การวิจัยครั้งนี้เป็นการวิจัยกึ่งทดลอง (Pre-experimental research) แบบกลุ่มเดียววัดก่อนและหลังการทดลอง (One group pre-posttest design) มีวัตถุประสงค์เพื่อศึกษาประสิทธิผลของการให้สุขศึกษาเรื่องการดูแลแผลผ่าตัดคลอด ผ่าตัดมดลูกและรังไข่ ของผู้ป่วยที่มีปัจจัยเสี่ยง หอผู้ป่วยพิเศษสูติกรรม โรงพยาบาลศรีสะเกษ กลุ่มตัวอย่าง คือ ผู้ป่วยที่มีปัจจัยเสี่ยงต่อการติดเชื้อแผลผ่าตัด จำนวน 15 คน ซึ่งได้จากการเลือกแบบเจาะจง
เครื่องมือที่ใช้ในการวิจัย ได้แก่ แบบสอบถามข้อมูลทั่วไป แบบทดสอบความรู้เกี่ยวกับการดูแลแผลผ่าตัด และแบบประเมินการปฏิบัติตัวในการดูแลแผลผ่าตัด ภายหลังได้รับการตรวจสอบคุณภาพเครื่องมือแล้ว ผู้วิจัยดำเนินการให้สุขศึกษาแก่กลุ่มตัวอย่างเกี่ยวกับการดูแลแผลผ่าตัด และเก็บรวบรวมข้อมูลก่อนและหลังการให้สุขศึกษา
วิเคราะห์ข้อมูลโดยใช้สถิติพรรณนา ได้แก่ จำนวน ร้อยละ ค่าเฉลี่ย และส่วนเบี่ยงเบนมาตรฐาน และเปรียบเทียบคะแนนก่อนและหลังการให้สุขศึกษาโดยใช้สถิติ Paired t-test
ผลการวิจัยพบว่า ภายหลังการให้สุขศึกษา ผู้ป่วยมีคะแนนเฉลี่ยความรู้เกี่ยวกับการดูแลแผลผ่าตัดสูงกว่าก่อนการให้สุขศึกษาอย่างมีนัยสำคัญทางสถิติ (p = .001) โดยคะแนนเฉลี่ยเพิ่มขึ้นจาก 8.67 เป็น 10.00 และมีคะแนนเฉลี่ยการปฏิบัติตัวในการดูแลแผลผ่าตัดสูงกว่าก่อนการให้สุขศึกษาอย่างมีนัยสำคัญทางสถิติ 
(p = .001) โดยคะแนนเฉลี่ยเพิ่มขึ้นจาก 38.26 เป็น 44.26 นอกจากนี้ ไม่พบการติดเชื้อแผลผ่าตัดทั้งก่อนและหลังการให้สุขศึกษา
สรุปได้ว่า การให้สุขศึกษาเรื่องการดูแลแผลผ่าตัดคลอด ผ่าตัดมดลูกและรังไข่ มีประสิทธิผลในการเพิ่มพูนความรู้ ส่งเสริมการปฏิบัติตัวที่ถูกต้อง และสามารถใช้เป็นแนวทางในการพัฒนาคุณภาพการดูแลผู้ป่วยหลังผ่าตัดได้อย่างมีประสิทธิภาพ
คำสำคัญ: การให้สุขศึกษา, การดูแลแผลผ่าตัด, ผ่าตัดคลอด, ผ่าตัดมดลูก, ผู้ป่วยกลุ่มเสี่ยง
[bookmark: _GoBack]
